               ЕВРОПЕЙСКА КОМИСИЯ
            Брюксел, 7.10.2021
            COM(2021) 618 final
            2021/0316(BUD)

            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията във връзка със заявление от Испания — EGF/2021/001 ES/País Vasco — металургия

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансово участие от Европейския фонд за приспособяване към глобализацията (ЕФПГ) са определени в Регламент (ЕС) № 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013
                  1
                (наричан по-долу „Регламент за ЕФПГ“).

               2.На 25 юни 2021 г. Испания подаде заявление EGF/2021/001 ES/País Vasco — металургия за финансово участие от ЕФПГ след извършени съкращения в икономическия сектор от разделение 25 по NACE Rev. 2 („Производство на метални изделия, без машини и оборудване“) в региона на ниво 2 по NUTS País Vasco (ES21) в Испания.

               3.След като оцени заявлението, Комисията заключи в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2021/001 ES/País Vasco — металургия

                        Държава членка

                        Испания

                        Засегнат(и) регион(и) (ниво 2 по NUTS
                           2
                        )

                        País Vasco (ES21)

                        Дата на подаване на заявлението

                        25 юни 2021 г.

                        Дата на потвърждението за получаване на заявлението

                        28 юни 2021 г.

                        Дата на искането за допълнителна информация

                        9 юли 2021 г.

                        Срок за предоставяне на допълнителната информация

                        30 юли 2021 г.

                        Срок за приключване на оценката

                        8 октомври 2021 г.

                        Критерий за намеса

                        Член 4, параграф 2, буква б) от Регламента за ЕФПГ

                        Брой на засегнатите предприятия

                        6

                        Сектор(и) на икономическа дейност

                        (разделение по NACE Rev. 2)
                           3

                        разделение 25 („Производство на метални изделия, без машини и оборудване“),

                        Референтен период (шест месеца):

                        2 юни 2020 г.—2 декември 2020 г.

                        Брой на съкращенията по време на референтния период:

                        491

                        Общ брой на бенефициерите от целевата група

                        300

                        Бюджет за персонализирани услуги (EUR)

                        1 384 950

                        Бюджет за прилагането на ЕФПГ
                           4
                         (EUR)

                        0 044 000

                        Общ бюджет (EUR)

                        1 428 950

                        Финансово участие от ЕФПГ (85 %) (EUR)

                        1 214 607

               ОЦЕНКА НА ЗАЯВЛЕНИЕТО

               Процедура

               4.Испания подаде заявление EGF/2021/001 ES/País Vasco — металургия на 25 юни 2021 г. в срок от 12 седмици от датата, на която бяха изпълнени критериите за намеса, определени в член 4 от Регламента за ЕФПГ
                  5
               . На 28 юни 2021 г. Комисията потвърди получаването на заявлението, а на 9 юли 2021 г. поиска допълнителна информация от Испания. Допълнителната информация бе предоставена в срок от 15 работни дни от датата на искането. На 8 октомври 2021 г. изтича срокът от 50 работни дни от датата на получаване на пълното заявление, в рамките на който Комисията следва да приключи оценката си за това дали заявлението отговаря на условията за финансово участие.

               Допустимост на заявлението

               Засегнати предприятия и бенефициери

               5.Заявлението се отнася до 491 съкратени работници, чиято дейност в икономическия сектор от разделение 25 по NACE Rev. 2 („Производство на метални изделия, без машини и оборудване“) е била прекратена, включително 192 случая на съкращения в рамките на колективни уволнения, за които са били уведомени съответните органи. Колективните уволнения засягат общо 6 предприятия
                  6
               . Всички съкращенията са в региона на ниво 2 по NUTS País Vasco (ES21),

               Критерии за намеса

               6.Испания подаде заявлението съгласно критериите за намеса, посочени в член 4, параграф 2, буква б) от Регламента за ЕФПГ, съгласно който е необходимо да е прекратена дейността на най-малко 200 съкратени работници за референтен период от шест месеца в предприятия, извършващи дейност в един и същ икономически сектор на ниво разделение по NACE Rev. 2, които да се намират в един регион или в два съседни региона на ниво 2 по NUTS в дадена държава членка. В региона на ниво 2 по NUTS País Vasco (ES21) са извършени 491 съкращения.

               7.Шестмесечният референтен период за заявлението започва на 2 юни 2020 г. и приключва на 2 декември 2020 г.

               Изчисляване на броя на съкращенията и на случаите на прекратяване на дейност

               8.Случаите на прекратяване на дейността на съкратените работници през референтния период са изчислени, както следва:

               –192, считано от датата, на която в съответствие с член 3, параграф 1 от Директива 98/59/ЕО на Съвета
                  7
                работодателят е уведомил писмено компетентния държавен орган за планираните колективни уволнения. Преди датата на приключване на оценката от Комисията Испания потвърди, че тези 192 уволнения са били реално извършени. Както и

               –299, считано от датата на индивидуалното предизвестие от работодателя за съкращаване или за прекратяване на трудовия договор на работника.

               Бенефициери, отговарящи на критериите

               9.Общият брой на отговарящите на критериите бенефициери е 491.

               Описание на събитията, довели до съкращаването на работниците и прекратяването на дейността

               10.Събитието, причинило тези съкращения, е икономическата криза, породена от пандемията от COVID-19.

               11.Строгите ограничителни мерки, наложени в Испания през второто тримесечие на 2020 г., доведоха до съкращаване на различни несъществени икономически дейности и услуги, което силно засегна металургията. След като бяха смекчени ограничителните мерки, секторът беше засегнат и от други проблеми, свързани с пандемията, като например дефицит в снабдяването и недостиг на суровини, трудности при адаптирането на съоръженията към протоколите за борба с COVID-19, случаи на заразяване сред работниците, водещи до мерки за изолация в домашни условия, или проблеми с придвижването.

               12.Съгласно данни на Confemetal
                  8
                пандемията оказа значително въздействие върху дейността и оборота на металургичните предприятия, което доведе до отрицателни последици за заетостта и ликвидността на предприятията (неизпълнение на задължения за плащане, достъп до кредити и др.).

               13.През 2020 г. производството намаля с повече от 50 % (на годишна база) в 18 % от металургичните предприятия. Оборотът намаля с повече от 50 % в 16 % от предприятията. Една трета от металургичните предприятия отбелязаха спад от между 30 % и 50 % както в производството, така и в оборота
                  9
               .

               14.Индексите на производството, оборота и цените в сектора за производство на метални изделия отбелязаха спад спрямо предходната година през всички тримесечия през 2020 г.

                        2019

                        2020

                        1-во тримесечие

                        2-ро тримесечие

                        3-то тримесечие

                        4-то тримесечие

                        1-во тримесечие

                        2-ро тримесечие

                        3-то тримесечие

                        4-то тримесечие

                        Индекс на производството (IPIMET)

                        6,4

                        4,5

                        1,9

                        3,6

                        -9,4

                        -32,9

                        -8,2

                        -2,7

                        Индекс на оборота в металургията (ICNMET)

                        4,9

                        2,8

                        -0,7

                        1,6

                        -10,4

                        -34,5

                        -8,5

                        -3,9

                        Индекс на цените на производител в промишлеността (IPRIMET)

                        1,3

                        0,9

                        0,4

                        0,2

                        -0,3

                        -0,7

                        -0,5

                        0,2

               Източник: Confemetal
                  10

               15.Намалената дейност и спадът в оборота доведоха до съкращения. Въпреки широкото прилагане на схеми за работа с намалено работно време
                  11
                14 % от металургичните предприятия извършиха съкращения, които засегнаха 10,6 % от работната им сила
                  12
               . Съкращенията, за които се отнася това заявление, започнаха през второто тримесечие на 2020 г.

               Очаквано въздействие на съкращенията върху икономиката и заетостта на местно, регионално или национално равнище

               16.В Страната на баските секторът за производство на метални изделия представлява 27,4 % от брутната добавена стойност (БДС) на промишлеността. Относителната тежест на промишлеността спрямо БДС на регионално равнище като цяло е около 24 %. На национално равнище БДС на промишлеността представлява 14,5 % от БДС
                  13
               , докато средната стойност за ЕС-28 е 18,8 %
                  14
               .

               17.Поради голямата тежест на сектора за производство на метални изделия за регионалната икономика трудностите в него имат значително въздействие върху икономиката и заетостта на регионално равнище. В началото на 2020 г. безработицата в сектора отбелязваше спад спрямо предходната година. От март 2020 г. обаче в резултат на пандемията тенденцията се промени драстично. През август 2020 г. имаше 25 %
                  15
                повече безработни лица, отколкото шест месеца по-рано. Загубата на работни места в промишлеността е по-голяма, отколкото във всички останали сектори, взети заедно.

               Безработица в Страната на баските през 2020 г.
                  (на годишна база)
                  (%)

                  Source: Lanbide — Servicio Vasco de Empleo
                  16

               18.Въпреки че в периода януари—май 2021 г. регистрираната безработица отбелязва спад (6,21 %), тя продължава да бъде 4,6 % по-висока от равнището преди пандемията
                  17
               . Освен това ползите от възстановяването не са еднакви за всички групи. През май 2021 г. дълготрайната безработица беше 55,6 % от общата безработица (с 3,6 процентни пункта по-висока в сравнение с януари 2021 г.), а 60,8 % от безработните лица бяха с основно образование или с по-ниска образователна степен (с 1,1 процентни пункта повече в сравнение с януари).

               Прилагане на Рамката за качество на ЕС за предвиждане на промените и преструктуриране

               19.В заявлението си за подпомагане по ЕФПГ Испания описва по какъв начин са взети предвид препоръките, изложени в Рамката за качество на ЕС за предвиждане на промените и преструктуриране. Испания изтъква основните концепции от Плана за професионално обучение на Страната на баските, Стратегията за заетостта на Страната на баските и Програмата за „зелени“ работни места. Икономическото положение се наблюдава от Обсерваторията за състоянието на промишлеността. HOBETUZ (Фондацията за продължаващо професионално образование и обучение на Страната на баските) предлага обучения за активно заети лица, а AukerabeRRi
                  18
                е нова програма за аутплейсмънт, която започна работа през 2021 г. с цел преквалифициране и пренасочване на работници, съкратени в засегнати от криза сектори. И двете организации са включени в структурата на Lanbide (публичната служба по заетостта на País Vasco). Включването на социалните партньори се гарантира чрез тяхното представителство в управителния съвет на Lanbide, който се състои от представители на регионалното правителство, синдикални организации и организации на работодатели.

               20.По отношение на вече предприетите дейности по подпомагане на съкратените работници Испания посочи, че Lanbide (публичната служба по заетостта на País Vasco) им е предоставила достъп до своите общи услуги. Работниците също така са били информирани относно допустимостта им за участие в пилотната програма AukerabeRRi. 178-те работници с право да бъдат включени в планове за аутплейсмънт
                  19
                вече са приключили участието си в тях.

               Допълване с действия, финансирани с национални средства или със средства от Съюза

               21.Испания потвърди, че мерките, за които се предоставя финансово участие от ЕФПГ, няма да получат финансова подкрепа от други финансови инструменти на Съюза.

               22.Съгласуваният пакет от персонализирани услуги допълва действия, финансирани с други национални средства или със средства от ЕС, като например програмата AukerabeRRi или вече споменатите планове за аутплейсмънт.

               Консултиране с бенефициерите от целевата група, с техни представители или със социалните партньори, както и със съответните органи на местно и регионално равнище

               23.Испания посочи, че съгласуваният пакет от персонализирани услуги е изготвен в консултация със социалните партньори. След предварително обсъждане на различни технически срещи заявлението бе одобрено от управителния съвет на Lanbide на заседание, проведено на 2 юли 2021 г.

               24.На 19 януари и на 2 февруари 2021 г. бяха проведени допълнителни срещи с Federación Vizcaína de Empresas del Metal (Федерация на металургичните предприятия в провинция Биская), Asociación de Empresas de Guipúzcoa — ADEGI (Търговска асоциация на провинция Гипускоа) и SEA—Empresas Alavesas (Търговски асоциации на провинция Алава). Всички тези организации на работодатели, наред със съответните клъстерни асоциации
                  20
               , дадоха своя принос към предложението.

               Бенефициери от целевата група и предложени мерки

               Бенефициери от целевата група

               25.Прогнозният брой на съкратените работници, които се очаква да вземат участие в мерките, е 300. Разпределението на тези работници по пол, възрастова група и образователна степен е следното:

                        Категория

                        Брой
                           очаквани бенефициери

                        Пол:

                        Мъже:

                        265

                        (88,3 %)

                        Жени:

                        35

                        (11,7 %)

                        Небинарни

                        0

                        (0,0 %)

                        Възрастова група:

                        Под 30 години:

                        22

                        (7,3 %)

                        30—54 години:

                        216

                        (72,0 %)

                        Над 54 години:

                        62

                        (20,7 %)

                        Образователна степен

                        Прогимназиален етап на основното образование или по-ниска образователна степен
                           21

                        107

                        (35,7 %)

                        Гимназиален етап на средното образование
                           22
                         или образование след средното образование
                           23

                        68

                        (22,6 %)

                        Висше образование
                           24

                        125

                        (41,7 %)

               Предложени мерки

               26.Персонализираните услуги, които се предвижда да бъдат предоставени на съкратените работници, включват следните мерки:

               –Сесии за информиране, запознаване и профилиране: Сесиите за информиране са първата мярка, която ще бъде предложена на всички бенефициери от целевата група, и включват обща информация относно наличните програми за професионално консултиране и за обучение, както и относно стимулите. Индивидуалните сесии за информиране включват профилиране на участника и определяне на съветник, който ще подкрепя работника в процеса на намиране на нова работа.

               –Ще се предоставя професионално ориентиране посредством колективни и индивидуални сесии.

               –Съдействие за засилено търсене на работа, в това число работилници по търсене на работа и набиране на персонал, активно търсене на местни и регионални възможности за работа и намиране на съответствия между свободни работни места и профили на търсещи работа.

               –Съдействие за създаване на собствен бизнес: Работниците, желаещи да работят като самостоятелно заети лица, ще получат индивидуално наставничество и обучение, като това може да включва планиране, извършване на проучвания за осъществимост, изготвяне на бизнес план, съдействие при идентифициране на възможности за финансиране и др.

               –Помощ за започване на стопанска дейност: Работниците, които започнат стопанска дейност или дейност като самостоятелно заети лица, ще получат помощ в размер до 8 000 EUR с цел подпомагане при определянето на разходите.

               –Обучение: Това ще включва 1) обучение по основни хоризонтални умения, като например цифрови умения, управление на качеството, превенция на професионалните рискове и др. 2) професионално обучение за преквалификация— за тези, които решат да пренасочат кариерата си към сектори, различни от металургията—, като например логистика, управление на складове, строителство и енергийна ефективност, хранително-вкусова промишленост, управление на градски и промишлени отпадъци, развлекателни дейности за възрастни хора и др ; 3) професионално обучение за повишаване на квалификацията с цел да се насърчат търсените в металургията умения, като например сглобяване и моделиране на части с помощта на триизмерно компютърно проектиране
                  25
               ; програмиране на металообработващи машини с помощта на цифрово програмно управление
                  26
               ; механичен дизайн с помощта на софтуер CATIA
                  27
               ; мотокари, мостови кранове и подемни платформи; обработка на фини ламарини и производство на котли; заваряване (с кислородно гориво, полуавтоматично, с ВИГ
                  28
                и др.); обработване на металорежеща машина чрез отделяне на стружки, абразивна обработка, деформационна обработка и др.; както и 4) обучение на работното място, разработено с цел запълване на свободни работни места, за които няма подходящи кандидати. След успешно завършване на обучението на съответния работник ще бъде предложен договор.

               –Помощи за участие, за търсене на работа и за обучение: Предвиждат се помощи за участие до 300 EUR за работниците, които участват във всички индивидуални консултации, включени в техния персонализиран план за включване на пазара на труда. Работниците, които участват активно в мярката „Съдействие за засилено търсене на работа“ или които завършват обучение, ще получат еднократна сума от 400 EUR.

               27.Мерките са планирани така, че да бъдат в съответствие със стратегията за кръгова икономика на Испания
                  29
               . Обучението допринася за ускоряването на процеса на цифрова трансформация в промишлеността. При определянето на съдържанието на обучението по цифрови умения са взети предвид заключенията от доклада за индекса за навлизането на цифровите технологии в икономиката и обществото за 2020 г.
                  30
                Пакетът ще допринесе за разпространяването на хоризонталните умения, необходими в цифровата индустриална епоха и в икономика с ефективно използване на ресурсите, в съответствие с член 7, параграф 2 от Регламента за ЕФПГ.

               28.Предложеният съгласуван пакет от персонализирани услуги, описан в настоящия документ, се състои от активни мерки на трудовия пазар в рамките на допустимите мерки, посочени в член 7 от Регламента за ЕФПГ. Предложените услуги не заместват пасивните мерки за социална закрила.

               29.Испания предостави поисканата информация относно мерките, които са задължителни за засегнатото предприятие по силата на националното законодателство или съгласно колективните трудови договори. Те потвърдиха, че финансовото участие от ЕФПГ няма да замени тези мерки.

               Прогнозен бюджет

               30.Общо прогнозните разходи възлизат на 1 428 950 EUR, като обхващат разходи за персонализирани услуги в размер на 1 384 950 EUR и разходи за дейности по подготовка, управление, информиране и популяризиране, контрол и докладване в размер на 44 000 EUR.

               31.Общият размер на заявеното финансово участие от ЕФПГ възлиза на 1 214 607 EUR (85 % от общия размер на разходите).

               32.Националното предварително финансиране и съфинансиране се осигурява от Lanbide, публичната служба по заетостта на Страната на баските.

                        Мерки

                        Прогнозен брой участници

                        Прогнозни разходи за един участник
                        (EUR)
                           31

                        Общо прогнозни разходи

                        (EUR)
                           32

                        Персонализирани услуги (мерки по член 7, параграф 2, буква а) от Регламента за ЕФПГ)

                        Сесии за информиране, запознаване и профилиране
                           (Difusión y presentación del proyecto. Acogida)

                        300

                        406

                        121 800

                        Професионално ориентиране
                           (Asesoramiento y orientación laboral)

                        300

                        455

                        136 500

                        Съдействие за активно търсене на работа
                           (Apoyo a la búsqueda de empleo)

                        280

                        750

                        210 000

                        Съдействие за създаване на собствен бизнес
                           (Apoyo a personas emprendedoras)

                        20

                        1 838

                        36 750

                        Помощ за започване на стопанска дейност
                           (Ayuda al emprendimiento)

                        10

                        8 000

                        80 000

                        Обучение
                           (Desarrollo profesional y prácticas en empresas)

                        300

                        1 486

                        445 900

                        Междинен сбор (a):

                        Процент от пакета персонализирани услуги

                        –

                        1 030 950

                        (74,44 %)

                        Помощи и стимули (мерки по член 7, параграф 2, буква б) от Регламента за ЕФПГ)

                        Стимули
                           (Ayuda por la participación)

                        300

                        1 180
                           33

                        354 000

                        Междинен сбор (б):

                        Процент от пакета персонализирани услуги:

                        –

                        354 000

                        (25,56 %)

                        Дейности по член 7, параграф 5 от Регламента за ЕФПГ

                        1. Подготовка

                        –

                        3 000

                        2. Управление

                        –

                        3 000

                        3. Информиране и популяризиране

                        –

                        3 000

                        4. Контрол и докладване

                        –

                        35 000

                        Междинен сбор (в):

                        Процент от общите разходи:

                        –

                        44 000

                        (3,08 %)

                        Общо разходи (а + б + в):

                        –

                        1 428 950

                        Финансово участие от ЕФПГ (85 % от общия размер на разходите)

                        –

                        1 214 607

               33.Разходите за мерките, определени в горната таблица като мерки по член 7, параграф 2, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Испания потвърди, че тези мерки са обвързани с условието за активно участие на бенефициерите от целевата група в дейности по търсене на работа или обучение.

               34.Испания потвърди, че разходите за инвестиции за самостоятелна заетост, започване на стопанска дейност и изкупуване на предприятие от неговите служители няма да надхвърлят сумата от 22 000 EUR за бенефициер.

               Период на допустимост на разходите

               35.Испания е започнала да предоставя персонализираните услуги на бенефициерите от целевата група на 11 юни 2021 г. С оглед на това разходите за мерките ще са допустими за предоставяне на финансово участие от ЕФПГ в периода от 11 юни 2021 г. до 24 месеца след датата на влизане в сила на решението за финансиране.

               36.Испания е започнала да извършва административни разходи по прилагането на ЕФПГ на 1 февруари 2021 г. С оглед на това разходите за дейности по подготовка, управление, информиране и популяризиране, контрол и докладване ще бъдат допустими за финансово участие от ЕФПГ в периода от 1 февруари 2021 г. до 31 месеца след датата на влизане в сила на решението за финансиране.

               Системи за управление и контрол

               37.В заявлението е описана системата за управление и контрол и са посочени отговорностите на съответните органи. Испания уведоми Комисията, че финансовото участие ще бъде управлявано и контролирано от същите органи, които управляват и контролират Европейския социален фонд плюс. Lanbide ще бъде междинното звено на управляващия орган.

               Ангажименти, поети от засегнатата държава членка

               38.Испания е предоставила всички необходими гаранции за това, че:

               –при достъпа до предложените действия и тяхното изпълнение ще се спазват принципите на равно третиране и недискриминация;

               –са спазени определените в националното законодателство и в законодателството на ЕС изисквания относно колективните уволнения;

               –когато предприятието, извършило съкращенията, е продължило дейността си след освобождаването на работниците, то е спазило своите правни задължения и е предприело съответните действия във връзка с работниците си;

               –няма да се ползва двойно финансиране;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

               ОТРАЖЕНИЕ ВЪРХУ БЮДЖЕТА

               Бюджетно предложение

               39.В съответствие с предвиденото в член 8 от Регламент (ЕС, Евратом) № 2020/2093 на Съвета от 17 декември 2020 г. за определяне на многогодишната финансова рамка за годините 2021—2027
                  34
                ЕФПГ не може да надхвърля максимален годишен размер от 186 милиона евро (по цени от 2018 г.).

               40.След като проучи заявлението с оглед на условията, определени в член 13, параграфи 1 и 2 от Регламента за ЕФПГ, и като отчете броя на бенефициерите от целевата група, предложените действия и прогнозните разходи, Комисията предлага да бъдат мобилизирани средства от ЕФПГ в размер на 1 214 607 EUR, което представлява 85 % от общите разходи за предложените действия, за предоставяне на финансово участие по заявлението.

               41.Предложеното решение за мобилизиране на средства от ЕФПГ ще бъде взето съвместно от Европейския парламент и от Съвета в съответствие с предвиденото в точка 9 от Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси
                  35
               .

               Свързани актове

               42.Едновременно с настоящото предложение за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне на сумата от 1 214 607 EUR към съответния бюджетен ред.

               43.Едновременно с приемането на настоящото предложение за решение за мобилизиране на средства от ЕФПГ Комисията прие решение за предоставяне на финансово участие, което представлява решение за финансиране по смисъла на член 110 от Финансовия регламент
                  36
               . Решението за финансиране ще влезе в сила на датата, на която Комисията бъде уведомена за одобряването на бюджетния трансфер от Европейския парламент и от Съвета.

               2021/0316 (BUD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията във връзка със заявление от Испания — EGF/2021/001 ES/País Vasco — металургия

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) № 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013
                  37
               , и по-специално член 15, параграф 1 от него,

               като взеха предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси
                  38
               , и по-специално точка 9 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията (ЕФПГ) цели да се демонстрира солидарност и да се насърчи устойчивата заетост с достойни условия на труд в Съюза чрез оказване на подкрепа на съкратени работници и самостоятелно заети лица, чиято дейност е била прекратена в резултат на значителни промени, свързани с преструктуриране, както и чрез оказване на съдействие при връщането им към устойчива заетост с достойни условия на труд възможно най-скоро.

               (2)В съответствие с предвиденото в член 8, параграф 1 от Регламент (ЕС, Евратом) № 2020/2093 на Съвета ЕФПГ не може да надхвърля максимален годишен размер от 186 милиона евро (по цени от 2018 г.)
                  39
               .

               (3)На 25 декември 2021 г. Испания подаде заявление за мобилизиране на ЕФПГ във връзка с извършени съкращения в икономическия сектор от разделение 25 по Статистическата класификация на икономическите дейности в Европейската общност (NACE) Rev. 2
                  40
                („Производство на метални изделия, без машини и оборудване“) в региона на ниво 2 по номенклатурата на териториалните единици за статистически цели (NUTS)
                  41
                País Vasco (ES21) в Испания. Към него беше предоставена допълнителна информация, както е предвидено в член 8, параграф 5 от Регламент (ЕС) № 2021/691. Заявлението отговаря на условията за финансово участие от ЕФПГ, установени в член 13 от Регламент (ЕС) № 2021/691.

               (4)Поради това следва да бъдат мобилизирани средства за предоставяне на финансово участие от ЕФПГ в размер на 1 214 607 EUR по подаденото от Испания заявление.

               (5)С цел да се сведе до минимум времето за мобилизиране на средствата от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Съюза за финансовата 2021 година от Европейския фонд за приспособяване към глобализацията се мобилизират средства за предоставяне на сумата от 1 214 607 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му]
                  42*.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        OВ L 153, 3.5.2021 г., стр. 48.

                     (2)

                        Делегиран регламент (ЕС) 2019/17552019 /… на Комисията от 8 август 2019 г. за изменение на приложенията към Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS). OВ L 270, 24.10.2019 г., стр. 1—56.

                     (3)

                        OВ L 393, 30.12.2006 г., стр. 1.

                     (4)

                        В съответствие с член 7, параграф 5 от Регламент (EС) № 2021/691.

                     (5)

                        12-седмичният срок спря да тече между 1 януари 2021 г. и 3 май 2021 г. в съответствие с член 8, параграф 2 от Регламент (ЕС) № 2021/691.

                     (6)

                        Auxiliar Troquelería SL, Calderería del Oria, Matricería Deusto, Mecanizados de la Industria Vasca SLU, Taller Mecanizado Pablo López Lacalle SL, Tratamientos Superficiales Iontech SA.

                     (7)

                        Директива 98/59/ЕО на Съвета от 20 юли 1998 г. за сближаване на законодателствата на държавите членки в областта на колективните уволнения (ОВ L 225, 12.8.1998 г., стр. 16).

                     (8)

                        Confemetal е конфедерацията на металургичните предприятия в Испания, която представлява около 220 000 предприятия и повече от един милион и половина работници.

                     (9)

                  Доклад за икономическото въздействие на COVID-19 върху металургията.
                   Октомври 2020 г
                  . https://atra.gal/files/noticias/Archivos_3680.pdf

                     (10)

                        Confemetal. Месечен бюлетин № 185 и № 197

                     (11)

                        В 60 % от предприятията бяха приложени схеми за работа с намалено работно време, като половината от работната сила в сектора (56,71 %) работеше с намалено работно време.

                     (12)

                  Доклад за икономическото въздействие на COVID-19 върху металургията.
                   Октомври 2020 г.
                   https://atra.gal/files/noticias/Archivos_3680.pdf

                     (13)

                  https://es.statista.com/estadisticas/1220166/porcentaje-del-vab-total-en-espana-por-sector/

                     (14)

                  https://www.eustat.eus/elementos/El-32-del-VAB-industrial-esta-generado-por-sectores-de-nivel-tecnologico-alto-o-medio-alto-en-2019/not0018911_c.html

                     (15)

                  Avance de los datos del mercado laboral del año 2020
                   (данни за пазара на труда за 2020 г.).

                     (16)

                  Avance de los datos del mercado laboral del año 2020
                   (данни за пазара на труда за 2020 г.).

                     (17)

                        Февруари 2020 г.

                     (18)

                  https://www.lanbide.euskadi.eus/general/-/aukeraberri/

                     (19)

                        Плановете за аутплейсмънт са законово задължение на всяко предприятие, което освобождава от длъжност 50 или повече работници. Те имат продължителност от 6 месеца и трябва да предлагат съдействие за търсене на работа, професионално ориентиране и обучение на работниците. 178-те съкратени работници от Matricería Deusto имат право да бъдат включени в план за аутплейсмънт.

                     (20)

                     Eraikune
                      (Строителен клъстер на Страната на баските), среща, проведена на 26 януари 2021 г.,

                     GAIA
                      (Асоциация на индустриите на знанието и на приложните технологии в Страната на баските) и

                     Aclima
                      (Екологичен клъстер на Страната на баските), срещи, проведени на 27 януари 2021 г.,

                     ACICAE
                      (Автомобилен клъстер на Страната на баските), среща, проведена на 28 януари 2021 г.,

                     Clúster Energía
                      (Енергиен клъстер на Страната на баските), среща, проведена на 2 февруари 2021 г.,

                     AFM
                      (Клъстер за авангардно производство), среща, проведена на 3 март 2021 г., както и

                     HEGAN
                      (Аерокосмически клъстер на Страната на баските), среща, проведена на 4 март 2021 г.

                     (21)

                        ISCED 0—2

                     (22)

                        ISCED 3

                     (23)

                        ISCED 4

                     (24)

                        ISCED 5—8

                     (25)

                        Компютърно проектиране (CAD).

                     (26)

                        Програмирането с помощта на цифрово програмно управление се използва от производителите за създаване на програмни инструкции за компютри за контрол на металообработващи машини.

                     (27)

                        CATIA (акроним, означаващ компютърно триизмерно интерактивно приложение) е многоплатформен софтуерен пакет за компютърно проектиране (CAD), компютърно производство (CAM), компютърно инженерство (CAE), управление на жизнения цикъл на продукта (PLM) и създаване на триизмерни модели.

                     (28)

                        Волфрамов инертен газ.

                     (29)

                  https://www.miteco.gob.es/es/calidad-y-evaluacion-ambiental/temas/economia-circular/estrategia/

                     (30)

                  https://digital-strategy.ec.europa.eu/en/policies/desi

                     (31)

                        За да се избегне използването на десетични запетаи, прогнозните разходи за един работник са закръглени. Закръгляването обаче не влияе върху общите разходи за всяка мярка, които остават същите както в подаденото от Испания заявление.

                     (32)

                        Общата сума не съвпада напълно поради закръгляването.

                     (33)

                        Разходите за един участник по тази мярка са представени само с илюстративна цел. Разходите за стимули за един участник ще зависят от индивидуалното положение на всеки работник и от тяхната допустимост в зависимост от конкретния вид стимул.

                     (34)

                        OВ L 433, 22.12.2020 г., стр. I/11.

                     (35)

                        OВ L 433, 22.12.2020 г., стр. I/29.

                     (36)

                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).

                     (37)

                        OВ L 153, 3.5.2021 г., стр. 48.

                     (38)

                        OВ L 433, 22.12.2020 г., стр. I/29.

                     (39)

                        Регламент (ЕС, Евратом) № 2020/2093 на Съвета от 17 декември 2020 г. за определяне на многогодишната финансова рамка за годините 2021—2027 (ОВ L 433, 22.12.2020 г., стр. I/11).

                     (40)

                        Регламент (ЕО) № 1893/2006 на Европейския парламент и на Съвета от 20 декември 2006 г. за установяване на статистическа класификация на икономическите дейности NACE Rev. 2 и за изменение на Регламент (ЕИО) № 3037/90 на Съвета, както и на някои ЕО регламенти относно специфичните статистически области (ОВ L 393, 30.12.2006 г., стр. 1).

                     (41)

                        Делегиран регламент (ЕС) 2019/17552019 /… на Комисията от 8 август 2019 г. за изменение на приложенията към Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS). OВ L 270, 24.10.2019 г., стр. 1—56.

                     (42)
                  *
                        Датата да се попълни от Парламента преди публикуването в ОВ.